PSD a dat startul campaniei electorale cu un discurs naționalist / Codrin Ștefănescu: PSD e singurul partid românesc, singurul partid nefinanțat din străinătate

Secretarul general al PSD, Codrin Ștefănescu, a susținut duminică la Brașov că formațiunea pe care o reprezintă este singurul partid românesc și singurul partid nefinanțat din străinătate.

„PSD este singurul partid românesc care nu este finanţat din străinătate, format din oameni normali, muncitori, nu ca ceilalţi. Azi ne batem între români şi cei care sunt împotriva României. Să spuneţi tuturor, prietenilor, colegilor, familiei, lucrul acesta. Anul acesta ne batem pentru România! Nu uitați până după alegeri, suntem singurul partid care se bate pentru România. Suntem singurul partid care îi poate învinge pe ăștia cu sistemul lor toxic. Am venit la Brașov ca să dăm acest semnal”, a declarat Codrin Ștefănescu în cadrul unui miting al partidului, organizat în Piața Sfatului din Brașov.

Potrivit acestuia, întâlnirea din Braşov este primul miting electoral al PSD din acest an.

Mai mulți lideri social-democrați, inclusiv miniștri ai formațiunii, se află duminică la Brașov unde participă la alegerea conducerii organizației județene a partidului. Înainte de eveniment, liderii PSD au organizat un miting în Piața Sfatului.

Președintele PSD, Liviu Dragnea, este absent de la eveniment.

Foto: Inquam Photos / George Călin